MTLS ออกหุ้นกู้ 4.25 พันลบ. ขายรายใหญ่ 23-25 พ.ค.นี้
MTLS เตรียมออกหุ้นกู้ 4.25 พันลบ. ขาย 23-25 พ.ค.นี้ ระดมทุนปล่อยกู้หวังดันสินเชื่อปีนี้โตเข้าเป้า 50%
22 พ.ค. 2560

นายปริทัศน์ เพชรอำไพ ผู้ช่วยกรรมการผู้จัดการ บริษัท เมืองไทย ลิสซิ่ง จำกัด (มหาชน) หรือ MTLS เปิดเผยว่า บริษัทฯเตรียมออกหุ้นกู้วงเงิน 4,250 ล้านบาท ในวันที่ 23-25 พ.ค.60 นี้ อายุหุ้นกู้ 1 ปี 6 เดือน, 2 ปี 6 เดือนและ 3 ปี 6 เดือน โดยมี ธนาคารกรุงเทพ ธนาคารซีไอเอ็มบี และ บล.ภัทร เป็นตัวแทนจำหน่าย อัตราดอกเบี้ย 3.30%-4.20% เสนอขายให้กับสถาบันและนักลงทุนรายใหญ่
สำหรับการออกหุ้นกู้ชุดดังกล่าวเพื่อนำเงินไปใช้ปล่อยสินเชื่อรองรับแผนการขยายธุรกิจในปีนี้ ซึ่งตั้งเป้าหมายปล่อยสินเชื่อรายย่อย จำนวน 10,000 ล้านบาท หรือเติบโต 50% จากปีก่อน ซึ่งจะช่วยผลักดันรายได้และกำไรเติบโตอย่างแข็งแกร่ง ทำ New High ต่อเนื่อง
“มั่นใจว่าหุ้นกู้ที่เราเตรียมเสนอขายให้กับนักลงทุนสถาบันและรายใหญ่ ในครั้งนี้จะได้รับการตอบรับอย่างดีเยี่ยม เนื่องจากเรามีแผนการดำเนินธุรกิจที่ชัดเจนรองรับ และผลการดำเนินงานของ MTLS ในช่วงที่ผ่านมา ที่เติบโตอย่างแข็งแกร่ง และทำสถิติสูงสุดใหม่ต่อเนื่อง ยิ่งทำให้หุ้นกู้ของเราได้รับการตอบรับที่ดีจากนักลงทุน” นายปริทัศน์ กล่าว
โดยปัจจุบันบริษัทมีสาขาจำนวน 2,000 สาขา และจะมีการขยายสาขาในช่วงที่เหลือของปีนี้อีก 200 สาขา เพื่อให้เป็นไปตามเป้าหมายที่วางไว้ คาดใช้เงินลงทุน 40-80 ล้านบาท โดยเน้นในภาคตะวันออกเฉียงเหนือและภาคใต้ เนื่องจากตลาดยังสามารถเติบโตได้อีกมาก